Aanhangers krap kop oor Corlea se fotoCorlea Botha. (Foto: Francois Olivier Photography via Facebook/Corlea Botha) Die gewilde Afrikaanse sangeres, Corlea Botha, het aanhangers aan die gons nadat sy Maandag ŉ skokplasing op haar sosiale media gemaak het waar dit blyk dat sy met die vuis geslaan is. Daar is ook duidelik sigbare kneusplekke aan haar nek en skouer. “Hy het belowe hy sal nie weer nie …” het die “Breek my hart”-sangeres by die plasing geskryf. “Miskien moes ek net stilgebly het …” lui die inskrywing verder. Johan C. Venter, woordvoerder van Coleske Artists, het aan Maroela Media bevestig dat daar meer in die storie steek as wat Botha op sosiale media verklap het. “Dit was ŉ onstuimige tyd vir haar, maar volgens haar gaan dit nou beter,” het Venter gesê. Oor die kommentaar op beide Facebook en Instagram dat die blouoog soos grimering lyk, kon Venter nie uitwei nie. “Al wat ek weet, is dat sy tans omring word deur familie en vriende wat haar ondersteun.” Die foto wat Corlea Botha Maandag op sosiale media geplaas het. Dit blyk dat sy aangerand is en daar is ook duidelik sigbare kneusplekke aan haar nek en skouer. (Foto: Facebook via Corlea Botha)